# Høringsuttalelse - Regulering av fangst av kongekrabbe

Berlevåg kommune mener at reguleringen av fangst av kongekrabben har vært svært vellykket både i det kvoteregulerte området og utryddingsfangsten vest for Nordkapp. Det er derfor overraskende at man vurderer endringer i kongekrabbeforvaltningen så kort tid etter at den har vært behandlet i Stortinget. Fiskeriministeren har selv argumentert sterkt mot endringer i forvaltningen i sitt svar til Stortinget i april 2016, om å beholde dagens kongekrabbeforvaltning:

Sitat fra ministerens svar: «Det vil være i strid med Stortingets beslutning om å videreføre gjeldende vestgrense. Dersom forslaget er å forstå dit hen at fartøy fra Vest-Finnmark må få adgang til å delta i det kvoteregulerte fisket i Øst-Finnmark, uten en flytting av vestgrensen, vil dette også være i strid med Stortingets vedtak.

En slik løsning ville for øvrig medført mange nye fartøy i det kvoteregulerte fisket i Øst-Finnmark, med betydelig redusert lønnsomhet for de enkelte fartøy som konsekvens.»

Vi er helt enig med statsråden i sitt svar til stortinget.

Intensjonen med et kvotebelagt kongekrabbefiske var og er at de fiskerne som hadde de største ulempene som følge av krabbeinvasjonen også skulle ha fordelene med å kunne fiske på denne ressursen. Kongekrabben gir fortsatt ulemper for annet fiske i Øst-Finnmark.

***Vi har merknader til følgende punkter i høringen:***

**4.1.4 Modell for kvotetildeling**  
***Fiskeridirektøren ber om høringsinstansenes syn på kvotestigen, og på hvor høyt*** ***omsetningskravet bør være:***

Omsetningskravet må beholdes som i dag. Et lavt omsetningskrav, bidrar til rekruttering til fiskeryrket og at unge fiskere lettere kan etablere seg. Spesielt nå etter at fylkesbindingen på omsetting av torskekvoter ble fjernet og prisen på torskekvote er økt kraftig, er dette viktig.   
Det vil også være uheldig å frata levebrødet til enkeltpersoner som i dag klarer å skaffe seg nok inntekt på grunn av dagens ordning.

Kompromisset som Sametinget, Bivdi og Norges kystfiskarlag fikk tilslutning til for 2016 om at kvalifiseringsgrensen skal være på 100.000,- er derfor svært fornuftig. Kongekrabben har bidratt til mye nyrekruttering og at gjennomsnittsalderen på fiskerne i Øst-Finnmark har gått ned. I vår kommune har forvaltningen av kongekrabben bidratt til en fornyelse av fiskeflåten og økning i antall fartøy.

**4.2 Fartøy fra Vest-Finnmark  
*Fiskeridirektøren ber om høringsinstansenes syn på om vilkårene for å delta i åpen gruppe bør endres slik at fartøy fra Vest-Finnmark også kan delta i fangst av kongekrabbe i kvoteregulert område.***

Vi går i mot at fartøy i fra hele Vest-Finnmark får tilgang til fangst av kongekrabbe i kvoteregulert område. Det vil være en dramatisk endring i reguleringen av kongekrabbefangsten og bidra til betydelig svekket lønnsomhet for eksisterende fiskere i regulert område.

I 2015 var det registrert totalt 649 fartøy under 15 meter i Øst-Finnmark, og 265 fartøy under 15 meter i Vest-Finnmark. En sannsynlig konsekvens av regjeringens forslag vil derfor være en økning i antall fiskere i det kommersielle området på om lag 30 prosent. Totalkvoten på kongekrabbe vil som på andre fiskeslag variere fra år til år, men stortingsmelding 17 slår fast at «høstingspotensialet for kongekrabbe i det kvoteregulerte området anses å være fullt utnyttet, og det kan ikke forventes noen vesentlig økning i fangstpotensialet fremover». Det betyr med andre ord at de som i dag har kongekrabbekvote kan forvente en inntektsreduksjon i størrelsesorden 30 prosent, som med årets kvote ville bety et inntektstap på om lag 210 000 kroner hvis man har hel kvote.

I tillegg vil det kunne forventes økt konfliktnivå på fiskeplassene, fordi line- og garnfiske i stor grad skjer samme sted som der krabben har tilholdssted.

Hovedargumentet for endring av reguleringen har vært at det skjer en stor utflytting av fiskere fra kommuner utenfor kvoteregulert område til kommuner innenfor. Det blir også hevdet at det foregår en utstrakt fiktiv flytting for å kunne delta i det kommersielle krabbefisket. Hvis dette er et reelt problem med fiktivt bosted, så forventer vi at fiskeridirektoratet bruker sin myndighet og sørger for at fiskere er fiskerimanntallsført i den kommunen de hører til.

**4.3 Antall teiner**Det er fornuftig å opprettholde en begrensning på antall teier til 30. Dette sikrer at man har en differensiert størrelse på båtene og at brukskonflikter ikke øker. Hvis flere fartøy får adgang til å delta i krabbefisket i øst så bør man vurdere å redusere antall teiner som hver fisker kan benytte som konfliktdempende tiltak.

**Utryddingsfiske**Utrydningsfisket vest for Nordkapp har fungert etter intensjonen og i stor grad hindret videre utbredelse av kongekrabben. Ved å åpne for full deltagelse for alle fiskere i Finnmark i det kvoteregulerte fisket, så setter man hele intensjonen med utrydningsfisket i fare. Man kan sette hele forvaltningen av kongekrabben i fare med dette, gjennom at det blir dårligere lønnsomhet, for stort fangsttrykk og flere konflikter i kvoteregulert område.

Utryddingsfisket vest for Nordkapp har hatt en stor økonomisk verdi for fiskerne og som utgjør en betydelig del av den totale verdien av Norsk fangst av kongekrabbe.